b'\n_START_ARTICLE_\nBarajul Oa\xc8\x99a\n_START_PARAGRAPH_\nBarajul Oa\xc8\x99a este un lac de acumulare pe r\xc3\xa2ul Sebe\xc8\x99, la grani\xc8\x9ba jude\xc8\x9belor Alba \xc8\x99i Sibiu, \xc3\xaen Mun\xc8\x9bii \xc8\x98ureanu. Situat la altitudinea de 1255 m, cu o suprafa\xc8\x9b\xc4\x83 de 441ha \xc8\x99i 136 mil. m\xc2\xb3 de ap\xc4\x83, este cel mai mare dintre lacurile de acumulare amenajate pe cursul r\xc3\xa2ului Sebe\xc8\x99.\n_START_SECTION_\nDescriere\n_START_PARAGRAPH_\nBarajul Oa\xc8\x99a, amplasat \xc3\xaen Defileul Oa\xc8\x99ei, este obiectivul principal pentru \xc3\xaentreaga amenajare \xc8\x99i a intrat \xc3\xaen func\xc8\x9biune \xc3\xaen anul 1979. Este construit din anrocamente (gneise micacee \xc8\x99istoase) cu masc\xc4\x83 din beton armat. Are \xc3\xaen\xc4\x83l\xc8\x9bimea la coronament de 91 m, l\xc4\x83\xc8\x9bimea maxim\xc4\x83 la baz\xc4\x83 de 250 m (\xc3\xaen zona taluzului), l\xc4\x83\xc8\x9bimea la coronament de 10 m \xc8\x99i lungimea maxim\xc4\x83 de 300 m. Acumularea realizat\xc4\x83, Lacul Oa\xc8\x99a, cu un volum util de 136 mil. m3, are o suprafa\xc8\x9b\xc4\x83 de 460 ha \xc8\x99i o lungime de aproximativ 6 km. Pentru ridicarea debitului a fost captat r\xc3\xa2ul Ciban. S-a ales ca solu\xc8\x9bie acest tip de baraj, deoarece balastul existent \xc3\xaen zon\xc4\x83 prezenta un procent ridicat de mic\xc4\x83, ceea ce \xc3\xael face impropriu pentru prepararea betonului necesar pentru un eventual baraj arcuit. _NEWLINE_\xc3\x8en anul 1980 a fost pus\xc4\x83 \xc3\xaen func\xc8\x9biune centrala subteran\xc4\x83 G\xc3\xa2lceag, care valorific\xc4\x83 poten\xc8\x9bialul energetic \xc3\xaenmagazinat \xc3\xaen lacul Oa\xc8\x99a. Hidrocentrala G\xc3\xa2lceag, de tip cavern\xc4\x83, cu aduc\xc8\x9biunea principal\xc4\x83 constituit\xc4\x83 dintr-o galerie lung\xc4\x83 de 8,2 km, este echipat\xc4\x83 cu dou\xc4\x83 grupuri de tip Francis de 75 MW fiecare. De asemenea, prin intermediul Sta\xc8\x9biei de pompare G\xc3\xa2lceag ce con\xc8\x9bine dou\xc4\x83 hidropompe cu putere de 10 MW fiecare, acumularea Oa\xc8\x99a prime\xc8\x99te, tot suplimentar, \xc8\x99i apele r\xc3\xa2ului Cugirul Mare (z\xc4\x83g\xc4\x83zuite de barajul de la Canciu). \xc3\x8en viitorul apropiat lacul de la Canciu va ma fi alimentat \xc8\x99i de apele r\xc3\xa2ului Cugirul Mic prin intermediul aduc\xc8\x9biunii secundare R\xc3\xaeul Mic - Sipcea ( galerie subteran\xc4\x83 cu lungimea de cca 3400 m)._NEWLINE_Principalii afluen\xc8\x9bi ai r\xc3\xa2ului Valea Frumoasei (numele r\xc3\xa2ului Sebe\xc8\x99 p\xc3\xa2n\xc4\x83 la v\xc4\x83rsarea \xc3\xaen lac) sunt: T\xc4\x83rt\xc4\x83r\xc4\x83u, Curp\xc4\x83tu, S\xc4\x83l\xc4\x83nele, Smida, Valea Mare._NEWLINE_Pe\xc8\x99tele predominant \xc3\xaen lacul de acumulare este p\xc4\x83str\xc4\x83vul \xc8\x99i cr\xc4\x83ietele (boi\xc8\x99tean). Barajul este traversat de DN67C (Transalpina) care leag\xc4\x83 ora\xc8\x99ele Sebe\xc8\x99 \xc8\x99i Novaci.'